Η διερεύνηση της σχέσης της, υπερηχογραφικά υπολογιζόμενης, μάζας του εξωστήρα της ουροδόχου κύστης με τα ουροδυναμικά και κλινικά ευρήματα σε ασθενείς με δυσλειτουργική ούρηση
Authors: Δεϊρμεντζόγλου Σταύρος 
Published: January 2014

ΚΟΠΟΣ: Η διερεύνηση της πιθανής συσχέτισης του υπερηχογραφικά υπολογιζόμενου βάρους της ουροδόχου κύστης (UEBW) με τα ουροδυναμικά ευρήματα, σε γυναίκες με συμπτώματα από το κατώτερο ουροποιητικό σύστημα (ΣΚΟ), ειδικά με την υποσυσταλτικότητα του εξωστήρα (DU) και την απόφραξη (BOO). ΥΛΙΚΟ-ΜΕΘΟΔΟΣ: Στη μελέτη εντάχθηκαν ενήλικες γυναίκες που απευθύνθηκαν στο ουροδυναμικό εργαστήριο για διερεύνηση ΣΚΟ. Μετά από την ουροδυναμική εξέταση, χρησιμοποιήθηκε η φορητή συσκευή Bladderscan® BVM 6500 προκειμένου να υπολογιστεί το πάχος του εξωστήρα της κύστης (DWT) αλλά και το βάρος της κύστης (UEBW), σύμφωνα με συγκεκριμένο πρωτόκολλο. Οι ασθενείς κατανεμήθηκαν σε ομάδες με βάση τα ουροδυναμικά ευρήματα. Σαν ομάδα ελέγχου χρησιμοποιήθηκαν οι γυναίκες με φυσιολογικά ουροδυναμικά ευρήματα, παρά τα συμπτώματά για τα οποία προσήλθαν. Έγινε στατιστική σύγκριση πρωτίστως των μετρήσεων UEBW και DWT και στη συνέχεια και των υπολοίπων παραμέτρων, τόσο μεταξύ των διαφόρων ομάδων και της ομάδας ελέγχου, όσο και μεταξύ τους. ΑΠΟΤΕΛΕΣΜΑΤΑ: Συνολικά 178 γυναίκες συμπεριλήφθηκαν στην στατιστική ανάλυση. Το UEBW ήταν σημαντικά μικρότερο σε ασθενείς με υποσυσταλτικότητα του εξωστήρα σε σύγκριση με την ομάδα ελέγχου (39,32±2,95g vs 45,67±3.11g, p<0,001). Σημαντικές διαφορές παρατηρήθηκαν στο UEBW και μεταξύ της ομάδας ελέγχου και των ασθενών με απόφραξη είτε με είτε χωρίς υπερδραστηριότητα (45,67±3,11g vs 52,14±3,90g και 52,58±5,99g, αντίστοιχα, p<0,001 και στις δύο περιπτώσεις). Αντιθέτως, δεν υπήρχε στατιστικά σημαντική διαφορά στο UEBW μεταξύ της ομάδας ελέγχου και των ασθενών με αμιγή υπερδραστηριότητα εξωστήρα, ακράτεια από προσπάθεια και ακράτεια από προσπάθεια με συνοδό υπερδραστηριότητα (45,67±3,11g vs 45,39±2,92g, vs 45,24±3,79g και vs 46,88±5,68g, αντίστοιχα, με p>0,05 σε όλες τις συγκρίσεις). Το DWT επίσης παρουσίασε την ίδια συμπεριφορά, με στατιστική σημαντικότητα όσον αφορά την απόφραξη είτε με είτε χωρίς υπερδραστηριότητα και μη σημαντική διαφορά όσον αφορά τις υπόλοιπες ομάδες. Το UEBW παίζει το σημαντικότερο ρόλο σε σύγκριση με τις άλλες μη επεμβατικές παραμέτρους στην προσπάθεια πρόβλεψης του ουροδυναμικού πορίσματος. Επίσης, αποτελεί σχετιά ακριβή μέθοδο για τη διαφοροδιάγνωση μεταξύ των γυναικών με υποδραστηριότητα ή απόφραξη (με ή χωρίς υπερδραστηριότητα) και των «φυσιολογικών». ΣΥΜΠΕΡΑΣΜΑΤΑ: Το UEBW όπως και το DWT ήταν στατιστικώς σημαντικά μεγαλύτερο στα άτομα με απόφραξη, σε σύγκριση με την ομάδα ελέγχου. Επίσης, το UEBW ήταν στατιστικά σημαντικά μικρότερο στα άτομα με υποσυσταλτικότητα εξωστήρα. Αντιθέτως, δεν επιβεβαιώθηκε στατιστικά σημαντική διαφορά του UEBW αλλά και του DWT μεταξύ ασθενών με αμιγή υπερδραστηριότητα εξωστήρα, ακράτεια από προσπάθεια και ακράτεια από προσπάθεια με συνοδό υπερδραστηριότητα και της ομάδας ελέγχου, ούτε και του DWT μεταξύ των ασθενών με υποδραστηριότητα και της ομάδας ελέγχου. Το UEBW είναι σημαντικός παράγοντας για την πρόβλεψη του ουροδυναμικού ευρήματος, κυρίως όταν αφορά την υποδραστηριότητα και την απόφραξη.